b'\n_START_ARTICLE_\nVelika nagrada Monaka 1988\n_START_SECTION_\nKvalifikacije\n_START_PARAGRAPH_\nMcLarnova dirka\xc4\x8da sta prevladovala na obeh kvalifikacijskih treningih. Ayrton Senna je osvojil najbolj\xc5\xa1i \xc5\xa1tartni polo\xc5\xbeaj s prednjostjo 1,4 sekunde pred Alainom Prostom in kar 2,7 sekunde pred tretjeuvr\xc5\xa1\xc4\x8denim Gerhardom Bergerjem s Ferrarijem.\n_START_SECTION_\nDirka\n_START_PARAGRAPH_\nSenna je izkoristil najbolj\xc5\xa1i \xc5\xa1tartni polo\xc5\xbeaj in se na \xc5\xa1tartu prebil v vodstvo, Berger pa je prehitel Prosta, ker je Francoz napa\xc4\x8dno prestavil. V prvem ovinku St.Devote je bilo ve\xc4\x8d incidentov, Alex Caffi z Dallaro je tr\xc4\x8dil v ogrado in odstopil, Philippe Streiff je tam parkiral svoj dirkalnik AGS po odli\xc4\x8dnem dvanajstem \xc5\xa1tartnem mestu zaradi okvare pedala za plin, Nelson Piquet pa je po tr\xc4\x8denju z Eddiejem Cheeverjem odstopil. Vrstni red Senna - Berger - Prost - Mansell - Alboreto - Nannini je ostal nespremenjen do triintridesetega kroga, ko je Alboreto ob drznem poskusu prehitevanja zadel Mansella, ki je moral odstopiti. V petdesetem krogu je v ovinku Mirabeau Philippe Alliot v dirkalniku Larrousse mo\xc4\x8dno tr\xc4\x8dil z Riccardom Patresejem v Williamsu, Alliot je odstopil, Patrese pa je lahko nadaljeval. V \xc5\xa1tiriinpetdesetem krogu je Prostu uspelo prehiteti Bergerja in se prebiti na drugo mesto. \xc5\xa0ef McLarna Ron Dennis je Senni zagotovil, da ga Prost ne bo napadel, zato je lahko nekoliko upo\xc4\x8dasnil. Toda v sedemin\xc5\xa1estdesetem krogu je vodilni Senna v ovinku Portier tr\xc4\x8dil v ogrado in odstopil, kar je pomenilo, da je vodstvo prevzel Prost, ki mu je uspelo zmagati na tej dirki \xc5\xa1e \xc4\x8detrti\xc4\x8d v petih letih. Ferrarija, Berger in Michele Alboreto sta osvojila drugo oziroma tretje mesto, Derek Warwick z Arrowsom je bil \xc4\x8detrti, Jonathan Palmer s Tyrrellom peti, Patrese z Williamsom pa \xc5\xa1esti. Uvr\xc5\xa1\xc4\x8denih je bilo deset dirka\xc4\x8dev, le prvi trije v istem krogu.'